ORDE do 24 de marzo de 2009 pola que se convocan axudas aos centros, departamentos, institutos ou órganos individuais ou colexiados das universidades galegas para a organización de congresos, simposios, xornadas e similares que favorezan a produción, divulgación e intercambio do coñecemento científico, así como a proxección da actividade de investigación universitaria, tanto no ámbito local como no nacional e internacional.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 30/03/2009

O Estatuto de autonomía de Galicia, no seu artigo 31, establece como competencia plena da Comunidade Autónoma de Galicia a regulación e administración do ensino en toda a súa extensión, niveis e graos, modalidades e especialidades, no ámbito das súas competencias.
O Real decreto 1754/1987, do 18 de decembro (BOE do 19 de xaneiro de 1988; DOG do 17 de febreiro de 1988), transferiulle á comunidade autónoma competencias en materia de universidades. Estas competencias foron asumidas pola comunidade autónoma e asignadas á Consellería de Educación e Ordenación Universitaria no Decreto 62/1988, do 17 de marzo (DOG do 8 de abril).
A Lei 11/1989, do 20 de xullo (DOG do 16 de agosto), de ordenación do sistema universitario de Galicia, determina a constitución do Sistema Universitario de Galicia con tres universidades: a Universidade de Santiago de Compostela, a Universidade da Coruña e a Universidade de Vigo.
A Consellería de Educación e Ordenación Universitaria pretende continuar, dentro das súas competencias, coa política de axudas a organismos e institucións que organicen actividades de proxección universitaria, por entender que no desenvolvemento destas actividades se produce o encontro de recoñecidos e prestixiosos expertos nas cuestións que se tratan. Ademais, o intercambio de ideas e coñecementos que se xera é de utilidade pública, aspecto este que a Xunta de Galicia, como organismo público, debe promover.
Polo que antecede, esta consellería,
DISPÓN:
Artigo 1º.-Obxecto.
Convócanse axudas ás universidades do Sistema Universitario de Galicia para a organización de congresos, simposios, xornadas e similares que favorezan a produción, divulgación e intercambio do coñecemento científico, así como a proxección da actividade de investigación universitaria, no ámbito académico tanto local como nacional e internacional.
Artigo 2º.-Orzamento.
Para a concesión destas axudas destinarase a cantidade total de 138.000 euros, para o cal existe crédito adecuado e suficiente na aplicación orzamentaria 09.05.422C.444.2, dos orzamentos xerais da Comunidade Autónoma de Galicia para o ano 2009.
Artigo 3º.-Beneficiarios.
a) Poderán optar a estas axudas as universidades galegas que realicen actividades que poidan ser obxecto desta axuda na Comunidade Autónoma de Galicia.
b) As actividades referidas na letra a) anterior deberán ser avaladas por un profesor ou investigador das universidades galegas, tanto funcionario como en réxime de contratación laboral na área ou departamento organizador, en calidade de responsable ou coordinador do congreso ou reunión científica.
c) Cando a entidade beneficiaria reciba outros fondos cos mesmos obxectivos que os establecidos nesta convocatoria, deberá poñelo en coñecemento da Dirección Xeral de Promoción Científica e Tecnolóxica do Sistema Universitario de Galicia. Estas axudas son compatibles con outras axudas para a mesma finalidade, pero a suma de todas as axudas percibidas non poderá superar o custo total do montante da organización.
d) As axudas concedidas consideraranse individualmente por proxectos presentados, nunca por universidade solicitante, de tal xeito que cada universidade pode recibir máis dunha axuda segundo o número de proxectos aprobados e subvencionados.
Artigo 4º.-Conceptos subvencionables.
As actividades que se subvencionan nesta convocatoria serán realizadas durante o período comprendido entre o 1 de xaneiro e o 15 de novembro de 2009.
Os custos subvencionables serán aqueles que se relacionan coa actividade desenvolvida e que fosen realizados e efectivamente pagados desde o 1 de xaneiro de 2009 ata a data límite da xustificación. Estes custos referiranse a:
a) Viaxes, aloxamento e honorarios dos conferenciantes.
b) Arrendamento das salas de celebración dos actos e o seu equipamento.
c) Publicidade e difusión, tales como trípticos, carteis, pósters, invitacións, libros, páxina web, materiais en formato electrónico e outros servizos de imprenta.
d) Servizos de catering, comidas e ceas.
e) Materiais que se distribúan aos asistentes, tales como bolsas, carpetas, bolígrafos, cadernos e similares.
f) Servizos de tradución, gravacións, azafatas e outro persoal de apoio.
g) Actividades de lecer complementarias ao acto, sempre que non superen o 25% do total do orzamento.
Artigo 5º.-Solicitudes e prazo de presentación.
1. O modelo oficial completo de solicitude, cuxa portada se xunta como anexo a esta orde, está ao dispor dos interesados na internet no enderezo
http://www.edu.xunta.es e presentarase no Rexistro Único da Xunta de Galicia ou ben en calquera dos centros previstos no artigo 38.4º da Lei 30/1992, do 26 de novembro, modificada pola Lei 4/1999 (BOE nº 12, do 14 de xaneiro
), de réxime xurídico das administracións públicas e do procedemento administrativo común, para a presentación de instancias. Se no uso deste dereito a solicitude é remitida por correo, presentarase en sobre aberto para que sexa datada e selada polo funcionario de correos antes de que proceda á súa certificación. As solicitudes desta convocatoria poderán presentarse tamén nos rexistros das universidades do Sistema Universitario de Galicia. Estes rexistros deberán remitir as solicitudes á Dirección Xeral de Promoción Científica e Tecnolóxica do SUG no prazo máximo dos tres días seguintes ao da súa recepción de acordo co
establecido na Resolución do 25 de xuño de 2007 (DOG do 3 de xullo), da Consellería de Educación e Ordenación Universitaria, pola que se dispón a publicación do convenio de colaboración entre esta consellería e as universidades de Santiago de Compostela, A Coruña e Vigo en materia de rexistros administrativos.
2. O prazo de presentación de solicitudes será de trinta e un (31) días naturais contados desde o día seguinte ao da publicación desta convocatoria no Diario Oficial de Galicia.
Artigo 6º.-Documentación.
1. As solicitudes, segundo o modelo oficial ED431A, deberán ir acompañadas da seguinte documentación:
a) Memoria explicativa da actividade, na cal conste:
-Resumo da actividade: xustificación.
-Interese e contidos.
-Membros do comité organizador e, de ser o caso, científico (nome completo, cargo dentro do comité, categoría profesional, posto de traballo actual e destino).
-Número de asistentes previstos, ámbito territorial.
-Relación prevista de conferenciantes invitados (españois e estranxeiros).
-Circulares, programas ou trípticos dando coñecemento ou publicidade ao evento.
b) Se é o caso, documento en que conste o encargo da organización do congreso por parte dunha sociedade/rede científica internacional ou nacional, así como información relativa aos dous congresos anteriores (sedes, datas de realización, etc).
c) Historial científico/curriculum vitae actualizado e normalizado, en soporte CD, do investigador/grupo de investigación que organiza o congreso.
d) Orzamento previsto de gastos e ingresos da actividade.
e) Documento no cal se especifique a axuda que solicita da Dirección Xeral de Promoción Científica e Tecnolóxica do Sistema Universitario de Galicia.
f) Documento no cal se especifiquen as axudas solicitadas ou concedidas por outros organismos públicos ou privados.
2. Declaración responsable de non estar incurso en ningunha das prohibicións para a obtención da axuda recollida no artigo 10 da Lei 9/2007, do 13 de xuño, de subvencións de Galicia.
Artigo 7º.-Consentimentos e autorización.
1. De conformidade co establecido na letra f) do artigo 35 da Lei 30/1992, do 26 de novembro, de réxime xurídico das administracións públicas e do procedemento administrativo común, e no artigo 20.3º da Lei 9/2007, do 13 de xuño, de subvencións de Galicia, os documentos exixidos que xa estean en poder da Administración actuante non deberán ser achegados coa solicitude, sempre que nesta se faga constar a data e órgano ou dependencia en que foi presentada a documentación e que non transcorresen máis de cinco anos desde a finalización do procedemento a que corresponda.
2. De acordo co establecido na disposición adicional primeira do Decreto 132/2006, do 27 de xullo, polo que se regulan os rexistros públicos de axudas, subvencións e convenios, e de sancións administrativas da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como as sancións impostas, no devandito rexistro, feito que terá lugar agás nos supostos legalmente establecidos.
3. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas referidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas nas leis.
Artigo 8º.-Órganos competentes e procedemento de concesión de axudas.
1. A Dirección Xeral de Promoción Científica e Tecnolóxica do Sistema Universitario de Galicia é o órgano competente para a instrución do procedemento de concesión da subvención, corresponde ao titular da consellería de Educación e Ordenación Universitaria ditar a resolución de concesión.
2. O procedemento de concesión destas axudas é o ordinario e tramítase en réxime de concorrencia competitiva.
Artigo 9º.-Instrución do procedemento e tramitación.
1. Se a solicitude non reúne algúns dos requisitos exixidos nestas bases reguladoras ou na correspondente convocatoria, requirirase mediante anuncio na páxina web da Consellería de Educación e Ordenación Universitaria (
http://www.edu.xunta.es/
) o interesado para que, nun prazo de dez días hábiles, emende a falta ou achegue os documentos preceptivos. Esta lista estará exposta do 11 ao 21 de maio de 2009. Neste requirimento farase indicación expresa de que, se así non o fixer, se terá por desistido da súa petición, logo da correspondente resolución, de conformidade co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, e cos efectos previstos no artigo 42.1º da citada lei.
2. Sen prexuízo do disposto no parágrafo anterior, poderase requirir o solicitante para que achegue cantos datos, documentos complementarios e aclaracións resulten necesarios para a tramitación e resolución do procedemento.
3. Unha vez realizadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión encargada da súa valoración, de acordo co establecido no artigo seguinte.
4. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de non-admisión, en que se indicarán as causas desta.
Artigo 10º.-Comisión de valoración.
1. A comisión de valoración será o órgano colexiado encargado de valorar as solicitudes de acordo cos criterios obxectivos fixados no artigo seguinte, así como de propoñer a concesión ou denegación da subvención ao interesado. Para o seu traballo de valoración poderá requirir a colaboración de expertos externos cando o considere necesario.
2. A composición da comisión de valoración será a seguinte:
a) Presidencia: o titular da Dirección Xeral de Promoción Científica e Tecnolóxica do Sistema Universitario de Galicia ou persoa en quen delegue.
b) Secretaría: subdirector/a xeral de Promoción Científica e Tecnolóxica Universitaria.
c) Vogais: os tres vicerreitores competentes na materia das tres universidades galegas.
3. Na proposta de concesión que formule a comisión figurarán de xeito individualizado os solicitantes propostos para obter a subvención, especificándose a avaliación que lles corresponde segundo os criterios recollidos no artigo seguinte. Así mesmo, indicarase o importe da subvención para cada un deles, ata esgotar o crédito dispoñible.
4. O resto das actuacións subvencionables quedarán en reserva para ser atendidas co crédito que quedase libre de se producir algunha renuncia ou modificación nos proxectos inicialmente subvencionados. Para estes efectos poderán realizarse sucesivas propostas de resolución conforme o sinalado neste artigo.
Artigo 11º.-Criterios de valoración e selección.
1. A comisión avaliadora elaborará a relación de beneficiarios segundo os criterios de selección que se detallan a seguir:
a) Para a modalidade de congresos:
-Ámbito de repercusión entendido como o impacto directo sobre o ámbito científico de que se trate, valorándose o número de relatorios internacionais, comunicacións e participantes de edicións anteriores (máximo 25 puntos).
-Relación do evento con actividades ou proxectos científicos vixentes e de relevancia no ámbito do SUG (máximo 20 puntos).
-Traxectoria científica do investigador ou grupo propoñente no ámbito da actividade proposta (máximo 20 puntos).
-Solvencia e prestixio da entidade (sociedade/rede) que avala o evento (máximo 15 puntos).
-Calidade dos intervenientes e relatores (máximo 10 puntos).
-Relevancia científica do tema formulado (máximo 10 puntos).
b) Para a modalidade de simposios/xornadas/ seminarios e outras modalidades:
-Ámbito de repercusión entendido como o impacto directo sobre o ámbito científico de que se trate e a incidencia do evento noutros ámbitos próximos e no contorno social, valorando o seu impacto e visibilidade no gran público (máximo 25 puntos).
-Relevancia científica do tema formulado (máximo 20 puntos).
-Relación do evento con actividades ou proxectos científicos vixentes e de relevancia no ámbito do SUG (máximo 20 puntos).
-Traxectoria científica do investigador ou grupo propoñente no ámbito da actividade proposta (máximo 20 puntos).
-Calidade dos intervenientes e relatores (máximo 15 puntos).
Con fin de garantir un mínimo de calidade nas propostas financiadas, non poderán recibir a axuda aquelas propostas que obteñan unha puntuación inferior a 50 puntos.
2. Repartición das axudas:
A partir da selección e priorización efectuada pola comisión, esta asignará as axudas correspondentes atendendo aos seguintes módulos:
* Accións de ámbito internacional:
-Congreso periódico, con sede rotatoria, realizado por encargo dunha sociedade/entidade científica internacional: ata un máximo de 6.000 euros.
-Simposio/xornadas/seminario de proxección internacional, entendida esta tanto pola orixe dos participantes como dos relatores: ata un máximo de 2.500 euros.
* Accións de ámbito nacional:
-Congreso periódico, con sede rotatoria, realizado por encargo dunha sociedade/entidade científica nacional: ata un máximo de 3.500 euros.
-Simposio/xornadas/seminarios de proxección nacional/autonómica: ata un máximo de 1.500 euros.
* Outras modalidades similares:
-De proxección internacional, entendida esta tanto pola orixe dos participantes como dos relatores: ata un máximo de 2.000 euros.
-De proxección nacional/autonómica: ata un máximo de 1.500 euros.
Cando o volume de solicitudes que superan a nota de corte da avaliación sexa tan elevado que non poidan ser atendidas na súa totalidade pola limitación dos recursos desta convocatoria, a comisión de concesión poderá adoptar a decisión de reducir a contía das axudas. Tal redución aplicarase a todas as solicitudes segundo criterios de proporcionalidade.
3. Terá a consideración de evento internacional aquel que implique a comunidade científica de, polo menos, tres países.
Artigo 12º.-Resolución.
1. A comisión de selección elevará, a través da Dirección Xeral de Promoción Científica e Tecnolóxica do Sistema Universitario de Galicia, un informe-proposta ao titular da consellería de Educación e Ordenación Universitaria, quen emitirá resolución.
2. A resolución de concesión das axudas publicarase no Diario Oficial de Galicia e na páxina web da Consellería de Educación e Ordenación Universitaria, mediante relación nominal dos beneficiarios. As solicitudes non incluídas na resolución de concesión entenderanse denegadas ou desestimadas e publicaranse na páxina web mencionada, coa indicación expresa dos motivos de denegación, de conformidade co artigo 54 da Lei 30/1992, do 26 de novembro, de réxime xurídico das administracións públicas e do procedemento administrativo común.
3. Todas as solicitudes serán resoltas no prazo máximo de seis meses, contados desde a finalización do prazo de presentación das solicitudes. A non-resolución en prazo faculta os interesados para entenderen desestimadas as súas solicitudes, de conformidade co previsto no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común, e co artigo 34 do Regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro.
Artigo 13º.-Réxime dos recursos.
1. A resolución ditada poderá ser impugnada polos interesados mediante recurso potestativo de reposición ante os interesados da Consellería de Educación e Ordenación Universitaria no prazo dun mes a partir do día seguinte ao da publicación da resolución no DOG, ou ben directamente recurso contencioso-administrativo, no prazo de dous meses, ante o Tribunal Superior de Xustiza de Galicia, de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999.
2. Os solicitantes denegados ou desestimados poderán recuperar a documentación presentada no prazo de dous meses a partir da publicación da concesión das axudas no Diario Oficial de Galicia. Pasado ese prazo, aquela documentación que non fose recollida será destruída agás a que fose obxecto de recurso.
Artigo 14º.-Xustificación.
1. No prazo de dez (10) días naturais desde o remate da actividade ou desde a publicación da resolución de concesión, no caso de se ter realizado a actividade antes da súa publicación, os beneficiarios deberán presentar, na Dirección Xeral de Promoción Científica e Tecnolóxica do SUG, a certificación de gastos, pagamentos e ingresos, unha memoria na cal xustifiquen o cumprimento da finalidade e condicións para as cales foi concedida a subvención, e certificación do destino que se lle dá á axuda.
2. A universidade correspondente remitirá á Dirección Xeral de Promoción Científica e Tecnolóxica do Sistema Universitario de Galicia, o antes posible e con data límite do 30 de novembro, certificación do secretario xeral na cal conste que a actividade concedida foi realizada e xustificada, así como o NIF e o código da conta cliente da universidade en que se farán todos os ingresos.
3. Segundo o establecido no artigo 45.2º do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, transcorrido o prazo establecido de xustificación sen se ter presentado ante o órgano administrativo competente, este requirirá ao beneficiario para que no prazo improrrogable de dez días a presente. A falta de presentación da xustificación comportará a perda do dereito ao cobramento parcial ou total da subvención, a exixencia do reintegro e demais responsabilidades establecidas na Lei de subvencións de Galicia.
Artigo 15º.-Pagamento.
1. As subvencións concedidas faranse efectivas mediante libramento único e directo ás universidades, despois da completa xustificación do cumprimento da finalidade e condicións establecidas nesta orde.
2. Para efectuar o pagamento, deberase presentar unha declaración complementaria do conxunto das axudas solicitadas, tanto aprobadas ou concedidas como as pendentes de resolución, para o mesmo proxecto, das distintas administracións públicas competentes ou dos seus organismos, entes ou sociedades. Producirase a perda do dereito ao cobramento total ou parcial da subvención nos supostos de falta de xustificación ou concorrencia dalgunha das causas previstas no artigo 33 da Lei 9/2007, do 13 de xuño, de subvencións de Galicia.
Artigo 16º.-Obrigas dos beneficiarios.
1. As universidades quedarán obrigadas a destinar a subvención ao obxecto concreto para o que foi concedida e deberán comunicar á Dirección Xeral de Promoción Científica e Tecnolóxica do Sistema Universitario de Galicia calquera modificación da actividade. A dirección xeral poderá comprobar, cando o considere conveniente, a execución dos proxectos.
2. Deberase facer constar en toda a publicidade xerada pola actividade subvencionada que recibiron unha subvención da Consellería de Educación e Ordenación Universitaria, utilizando a normativa da imaxe corporativa da Xunta de Galicia e cumprindo coa normativa vixente exixida para o depósito legal.
3. Facilitar toda información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control.
Artigo 17º.-Incumprimento, reintegros e sancións.
1. O incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, se é o caso, se establezan na resolución da concesión, dará lugar á obriga de devolver total ou parcialmente as subvencións percibidas, así como os xuros de demora correspondentes.
2. Para facer efectiva a devolución a que se refire o punto anterior tramitarase o oportuno procedemento de reintegro, que se axustará ao previsto no artigo 38 da Lei 9/2007, do 13 de xuño, de subvencións de Galicia, e no artigo 77 do seu regulamento, aprobado polo Decreto 11/2009, do 8 de xaneiro.
3. Aos beneficiarios das subvencións reguladas nestas bases seralles de aplicación o réxime de infraccións e sancións previsto na Lei 9/2007, do 13 de xuño, de subvencións de Galicia, e nos termos establecidos nos artigos 86 e 87 do citado regulamento.
Artigo 18º.-Control.
1. A Consellería de Educación e Ordenación Universitaria poderá levar a cabo as actividades de inspección que considere oportunas para controlar o cumprimento das subvencións.
2. Alén do anterior, as subvencións estarán sometidas á función interventora e de control financeiro exercida pola Intervención Xeral da Comunidade Autónoma, nos termos que establece a Lei 9/2007, do 13 de xuño, de subvencións de Galicia. Así mesmo, estarán sometidas ás actuacións de comprobación previstas na lexislación do Tribunal de Contas e do Consello de Contas.
Disposicións adicionais
Primeira.-Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas para a mesma finalidade por outras administracións públicas ou calquera dos seus organismos, entes ou sociedades, nacionais ou internacionais, poderá dar lugar á modificación da resolución de concesión da axuda, segundo prevé o artigo 17.4º da Lei 9/2007, do 13 de xuño, de subvencións de Galicia.
Segunda.-No caso de que o beneficiario renunciase ás axudas unha vez percibidas, procederase consonte o establecido no artigo 38 da Lei 9/2007, do 13 de xuño, de subvencións de Galicia.
Terceira.-Se por calquera causa, no momento en que a comisión avaliadora teña que examinar as solicitudes, algún dos compoñentes non puidese asistir, será substituído pola persoa que para o efecto se nomee. O dito nomeamento deberá recaer noutra persoa da dirección xeral ou da universidade correspondente en virtude da súa representación.
Disposicións derradeiras
Primeira.-Facúltase o titular da Dirección Xeral de Promoción Científica e Tecnolóxica do Sistema Universitario de Galicia para adoptar todos os actos e medidas necesarias para a execución e desenvolvemento desta orde.
Segunda.-Esta orde sométese ao réxime de axudas públicas establecido na Lei 9/2007, do 13 de xuño, de subvencións de Galicia, e polo Decreto 11/2009, do 8 de xaneiro, polo que se aproba o regulamento que a desenvolve.
Terceira.-Esta orde poderá ser impugada mediante recurso potestativo de reposición perante o titular da Consellería de Educación e Ordenación Universitaria no prazo dun mes a partir do día seguinte ao da publicación da resolución no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente recurso contencioso-administrativo, no prazo de dous meses, perante o Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Cuarta.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 24 de marzo de 2009.
Laura Sánchez Piñón
Conselleira de Educación e Ordenación
Universitaria
Ver referencia pdf "06100D004P043.PDF"